## Odluka o raspisivanju javnog natječaja za dodjelu koncesije za obavljanje djelatnosti skupljanja otpad­nih guma na području Republike Hrvatske

### NN 66/2006 (12.6.2006.), Odluka o raspisivanju javnog natječaja za dodjelu koncesije za obavljanje djelatnosti skupljanja otpad­nih guma na području Republike Hrvatske

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

**1585**

Na temelju članka 56. stavka 1. i članka 58. stavka 2. Zakona o otpadu (»Narodne
novine« broj 178/04 i 153/05) i Odluke Vlade Republike Hrvatske (»Narodne
novine« broj 147/05) Ministarstvo zaštite okoliša, prostornog uređenja i
graditeljstva donosi odluku o raspisivanju

## JAVNOG NATJEČAJA

### ZA DODJELU KONCESIJE ZA OBAVLJANJE DJELATNOSTI SKUPLJANJA OTPADNIH GUMA NA PODRUČJU REPUBLIKE HRVATSKE

I. Javni natječaj za dodjelu koncesije obavljanja djelatnosti skupljanja
otpadnih guma raspisuje se za područje Republike Hrvatske.
II. Koncesija za obavljanje djelatnosti skupljanja otpadnih guma iz točke I.
daje se na vrijeme od 5 godina, s mogućnošću obnavljanja koncesije, počevši od
dana sklapanja ugovora o koncesiji.
III. Koncesijom se stječe pravo obavljanja djelatnosti skupljanja otpadnih guma.
IV. Ovlaštenik koncesije ima pravo i obvezu:
– preuzimanja otpadnih guma iz točke I. od posjednika otpadnih guma,
– privremenog skladištenja,
– prijevoza od privremenog skladišta do ovlaštenika koncesije za oporabu.
V. Podnositelj zahtjeva za koncesiju dužan je uz zahtjev za izdavanje koncesije
predočiti:
– plan i godišnji operativni program rada,
– dokaz da raspolaže ograđenim prostorom od 4000 m2, s tvrdom podlogom za
manipulaciju otpadnim gumama uz odgovarajuće tehničko-tehnološke uvjete, te da
raspolaže organizacijskim spos­obnostima koje zadovoljavaju potrebe proizvodnog
i radnog procesa, dokaz da ima vagu za vaganje do 200 kg te da raspolaže kolnom
vagom za vaganje kamiona (minimalno 10 t),
– dokaz da raspolaže potrebnim brojem i stručnim profilom zaposlenika za
ostvarenje operativnog programa rada,
– dokaz i jamstvo da raspolaže potrebnim financijskim sredstvima ili izvorima
sredstava za ostvarenje plana i programa rada i ulaganja,
– dozvolu za obavljanje djelatnosti skupljanja otpadnih guma uključivo i potvrdu
o upisu u očevidnik Ministarstva zaštite okoliša, prostornog uređenja i
graditeljstva o prijevozu otpadnih guma ili ugovor s prijevoznikom koji je
ishodio potvrdu o upisu u očevidnik Ministarstva na temelju članka 28. Zakona o
otpadu.
VI. Ministarstvo zaštite okoliša, prostornog uređenja i graditeljstva pridržava
pravo dodjele koncesije većem broju koncesionara ako se time osigurava potpuna
sigurnost preuzimanja svih vrsta otpadnih guma od posjednika na području
Republike Hrvatske.
Na temelju odluke o dodjeli koncesije ugovor o koncesiji zaključuje s
ovlaštenikom koncesije Ministarstvo zaštite okoliša, prostornog uređenja i
graditeljstva.
VII. Ponude se dostavljaju u roku od 15 dana od objave ovog natječaja u
»Narodnim novinama« na adresu:
Ministarstvo zaštite okoliša, prostornog uređenja i graditeljstva, Ulica
Republike Austrije 20, 10 000 Zagreb uz naznaku: »Ponuda na javni natječaj za
dodjelu koncesije za obavljanje djelatnosti skupljanja otpadnih guma na području
Republike Hrvatske – ne otvarati«.
Nepotpune ponude i ponude dostavljene nakon isteka roka neće se razmatrati.
VIII. Natječajni postupak provest će Natječajno povjerenstvo koje imenuje
Ministarstvo zaštite okoliša, prostornog uređenja i graditeljstva.

Klasa: 351-01/06-01/467
Urbroj: 531-08-1-1-06-1
Zagreb, 1. lipnja 2006.

Ministrica
**Marina Matulović Dropulić, dipl. ing. arh**., v. r.

Odluka, NN 66/2006-1585
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)